Hoe word my geld in 'n prokureur se trustrekening beskerm? - Jy en die RegJy en die Reg
Tuis › Artikels › Hoe word my geld in 'n prokureur se trustrekening beskerm?
Alle prokureurs beskik oor 'n trustrekening waarin alle gelde van kliënte inbetaal word, kragtens wetgewing. Die geld in die trustrekening geniet ook sekere beskerming deur die Getrouheidswaarborgfonds indien dit deur die prokureur of sy personeel gesteel sou word. Die Fonds is as 'n statutêre liggaam gevestig en word gereguleer deur die Wet op Regspraktyk, no. 28 van 2014 en verskaf professionele vrywaringsversekering aan prokureurs, sou hulle diefstal-eise in die gesig staar.
Reeds om hierdie rede gebruik baie kliënte die prokureur se trustrekening om geld in te deponeer gedurende besigheidstransaksies, sodat die geld daar geberg word totdat die transaksie afgehandel is. Die kliënt voel gerus omdat hierdie rekening beskerming geniet en die ander party is ook gerus om te weet dis 'n trust en die geld word daar geberg.
Dis gevolglik so dat daar baie groot bedrae na 'n prokureur se trustrekening gekanaliseer word vir 'n groot verskeidenheid van transaksies wat daagliks beklink word. Dit sluit in die verkoop van plase en huise, deposito's vir werk wat nog die prokureur nog moet doen ens.
'n Trustrekening is as gevolg van sy aard baie keer die teiken van "warm geld" en word deur bedrieërs gebruik as die voertuig waarmee hulle "warm" geld wil "koud" maak. Dit is gewoonlik geld wat nie aan die Ontvanger bekend gemaak word nie en is nie deur die regte kanale gestuur om daarop belasting te betaal nie of dis deur misdadigheid verkry.
Die wetgewer het daarom verskeie stappe geneem om hierdie tipe bedrog uit te skakel. Een daarvan is die Finansiële Intelligensie Sentrum Wet (FICA-wet). Indien jy geld by jou prokureur inbetaal, is die prokureur verplig om sy FICA-verantwoordelikhede na te kom. Die identiteit van die partye moet bekend gemaak en geverifieer word. Die prokureur is ook verplig om groot bedrae geld aan die owerheid te rapporteer. Indien die prokureur nie die bedrag geld rapporteer en sy FICA-verantwoordelikhede nakom nie is hy skuldig aan 'n misdryf en kan tot 15 jaar tronkstraf gevonnis en 'n boete van R10 miljoen opgelê word.
Dis ook belangrik om te weet dat die Getrouheidsfonds daarop aandring dat alle trustrekeninge jaarliks geoudit word. Die besit van 'n Getrouheidsfondssertifikaat is ook 'n voorvereiste vir 'n prokureur om te mag praktiseer.